የደቡብ ከልል ምክር ቤት መደበኛ ጉባኤውን እያካሄደ ነው
የደቡብ ብሔሮች፣ ብሔረሰቦችና ህዝቦች ከልል ምክር ቤት 5ኛ ዙር 5ኛ ዓመት 10ኛ መደበኛ ጉባኤውን ማካሄድ ጀምሯል፡፡በጉባኤው መክፈቻ ላይ ተገኝተው ንግግር ያደረጉት የክልሉ ምክር ቤት አፈ ጉባኤ ወ/ሮ ሄለን ደበበ ጉባኤው የሚካሄደው ክቡር ጠቅላይ ሚኒስትር ዶ/ር ዐብይ አህመድ የ2019 ዓ.ም የኖቤል ተሸላሚ በሆኑበት ወቅት መሆኑ ለየት እንደሚያደርገው ገልጸው የእንኳን ደስ አሎት መልዕክትም አስተላልፈዋል፡፡የጠቅላይ ሚኒስትሩ መሸለም የሁሉም ኢትዮጵያዊያን ሽልማት መሆኑን አውስተው የሰላም ዋጋ ምን ያክል ውድና መተኪያ የሌለው መሆኑን በመገንዘብ ዘላቂ ሰላም ለማረጋገጥ ከመሪያችን ጎን መሰለፍ ይገባናል ብለዋል፡፡አፈ ጉባኤዋ በሀገሪቱ የተጀመረው የለውጥ እንቀቅስቃሴ ባለፈው አንድ ዓመት ተኩል ጊዜ ውስጥ የተለያዩ ፈተናዎች ቢያጋጥሙትም መልካም ውጤቶችና አዳዲስ ተስፋዎችን ጭምር በህዝቡ ውስጥ መፍጠሩን ገልፀዋል፡፡መንግስት በዴሞክራሲ ስርዓት ግንባታ ላይ ያሣየው ቁርጠኝነት ይበል የሚያሰኝ ሲሆን ዜጎች ሀሳባቸውን በነፃነት እንዲገልጹ፣ የተለያዩ የፖለቲካ አቋሞች እንዲደመጡ ለማስቻል እየተሰራ ያለው ስራ የሚደነቅ እንደሆነም አንስተዋል፡፡በተጨማሪም በያዝነው በጀት ዓመት ትላልቅ ሀገራዊ ኩነቶች እንደ ምርጫና የህዝብና ቤት ቆጠራ እንደሚካሄድ ገልጸው ፤ ምርጫው የተሳካ እንዲሆን ለማስቻል ከመንግስት በተጨማሪ ህዝብና የምክር ቤት አባላት ሚናቸውን እንዲወጡም አፈ ጉባኤዋ አሳስበዋል፡፡የተያያዝነው 2012 ዓ.ም የዕትዕ የመጨራሻ ዓመት እንደመሆኑ መጠን የቀሩ ተግባራትን ለቅመን በመፈፀምና የለውጡን ጉዞ ወደ ተሻለ ምዕራፍ ለማሸጋገር ብሎም የህበረተሰባችንን ፍትሃዊ ተጠቃሚነት ለማረጋገጥ በሁሉም ዘርፎች ርብርብ ሊደረግ ይገባል ብለዋል፡፡ጉባኤው በተለያዩ አጀንዳዎች ውይይቱን የምቀጥል ሲሆን በጧቱ ክፍለ ጊዜ የምክር ቤቱ 5ኛ ዙር 4ኛ ስራ ዘመን 9ኛ መደበኛ ጉባኤ ቃለ ጉባኤ ለምክር ቤቱ ከቀረበ በኃላ ምክር ቤቱም ውይይት አድርጎ በሙሉ ድምጽ አጽድቋል፡፡ምክር ቤቱ እስከ ጥቅምት 7፣ 2012 ዓ.ም በሚያካሂደው ስብሰባ በክልሉ መንግስት የዓመቱ የትኩረት አቅጣጫዎችን ጨምሮ በተለያዩ አጀንዳዎች ላይ እንደሚመክር ይጠበቃል።ዘገባው የክልሉ ምክር ቤት የህዝብ ግንኙነት ዳይሬክቶሬት ነው፡፡